b'\n_START_ARTICLE_\nRichard Matthew Stallman\n_START_SECTION_\n\xc5\xbdivljenje in delo\n_START_PARAGRAPH_\nStallman je osrednja osebnost gibanja prostega programja, ustanovitelj GNU-ja in Free Software Foundation. V podporo tega gibanja je leta 1984 uvedel zamisel pojma brez avtorskih pravic (angle\xc5\xa1ko copyleft) in ga vklju\xc4\x8dil v raz\xc5\xa1irjeno Splo\xc5\xa1no dovoljenje GNU. Je tudi ugleden programer in je med drugim avtor urejevalnika besedil Emacs (1976), C-jevskega prevajalnika GCC (1987) in standardnega razhro\xc5\xa1\xc4\x8devalnika GDB, ki so vsi del Projekta GNU._NEWLINE_V 60. letih 20. stoletja je dobil mo\xc5\xbenost dostopa do ra\xc4\x8dunalnikov v srednji \xc5\xa1oli. IBM-ovo znanstveno sredi\xc5\xa1\xc4\x8de New Yorka, sedaj nedelujo\xc4\x8da raziskovalna dru\xc5\xbeba v sredi\xc5\xa1\xc4\x8du Manhattna, ga je najelo, in po zaklju\xc4\x8dku srednje \xc5\xa1ole je med poletjem za\xc4\x8del pisati svoj prvi program v programskem jeziku PL/I, predprocesor za IBM 7094.\xc2\xa0\xc2\xbbNajprej sem ga zapisal v PL/I, potem sem ga napisal ponovno v zbirniku, saj je bil zapis v PL/I prevelik za ra\xc4\x8dunalnik\xc2\xab, se spominja._NEWLINE_Po zaposlitvi v IBM-ovem raziskovalnem sredi\xc5\xa1\xc4\x8du je dobil mesto laboratorijskega pomo\xc4\x8dnika na oddelku za biologijo Univerze Rockefeller. Hotel se je odlo\xc4\x8diti za \xc5\xa1tudij matematike ali fizike. Njegov na\xc4\x8din analiti\xc4\x8dnega razmi\xc5\xa1ljanja je naredil vtis na predstojnika laboratorija. Nekaj let po Stallmanovem vpisu na kolid\xc5\xbe je nekdo nepri\xc4\x8dakovano poklical njegovo mati.\xc2\xa0\xc2\xbbBil je profesor z Rockefellerja\xc2\xab, je dejala.\xc2\xa0\xc2\xbbHotel je vedeti kako kaj gre Richardu. Bil je presene\xc4\x8den, ko je izvedel, da dela z ra\xc4\x8dunalniki. Vedno je mislil, da \xc4\x8daka Richarda lepa prihodnost kot biologa.\xc2\xab_NEWLINE_Leta 1971 je Stallman kot novinec na Univerzi Harvard postal ra\xc4\x8dunalni\xc5\xa1ki zanesenjak Oddelka za umetno inteligenco Tehnolo\xc5\xa1kega in\xc5\xa1tituta Massachusettsa (MIT)._NEWLINE_Od januarja 2010 dalje, Stallman za delo uporablja GNU/Linuxovo distribucijo gNewSense in prenosni ra\xc4\x8dunalnik znamke Lemoto Yeeloong.'